Posted by: Maryna vd Merwe | 2011/01/23
Sy is 6 jaar oud en weeg 30kg. Watse dieet kan ek gebruik vir haar?
Jou dogtertjie weeg ongeveer 10 kg meer as die gemiddelde gewig vir 6-jariges (d.i. 20 kg). Verslanking by jong kinders is nogal moeilik want aan die een kant moet mens hulle energie-inname verminder, terwyl daar steeds gesorg moet word dat hulle al die nodige voedingstowwe inneem om gesond te groei. Ek sal dus vir jou aanraai om ek ook vir jou aanbeveel om 'n geregistreerde dieetkundige te spreek want dit is essensieel dat die dieetkundige vir julle 'n dieet uitwerk wat jou dogtertjie sal help verslank, maar tog nog al die nodige voedingstowwe bevat sodat sy normaal kan groei en ontwikkel. Besoek die Assosiasie vir Dieetkunde in SA se Webwerf by: www.dietetics.co.za en kliek op 'Private Practising' om 'n dieetkundige in jou gebied te vind. Die tweede aspek wat julle sal moet aanspreek, is dat jou dogtertjie elke dag vir ten minste 30 minute aan 'n aktiewe soort oefening sal moet deelneem (bv. touspring, fietsry, hardloop, swem, ens), al neem sy nie aan 'n georganiseerde sport deel nie. Deskundiges meen dat gereelde daaglikse oefening besonder belangrik is wanneer mens kinders wil help om gewig te verloor.